62023CC0796
KONKLUŻJONIJIET TAL-AVUKATA ĠENERALI
KOKOTT
ippreżentati fit‑3 ta’ Lulju 2025 (
1
)
Kawża C‑796/23
Česká síť s. r. o.
vs
Odvolací finanční ředitelství
(talba għal deċiżjoni preliminari mressqa min-Nejvyšší správní soud (il-Qorti Amministrattiva Superjuri, ir-Repubblika Ċeka))
“Talba għal deċiżjoni preliminari – Dritt fiskali – Taxxa fuq il-valur miżjud – Direttiva 2006/112/KE – Artikolu 9(1) – Kunċett ta’ persuna taxxabbli – Kapaċità ġuridika – Assenjazzjoni ta’ tranżazzjoni lil persuna taxxabbli – Azzjoni konġunta minn diversi persuni bħala soċju ta’ kumpannija mingħajr personalità ġuridika – Determinazzjoni tal-persuna responsabbli għall-ħlas tat-taxxa”
I. Introduzzjoni
1.
Fil-kawża ineżami, il-Qorti tal-Ġustizzja għandha, fl-aħħar mill-aħħar, tiċċara “biss” min hija l-persuna taxxabbli li wettqet tranżazzjoni u li għalhekk hija wkoll responsabbli għall-ħlas tal-VAT korrispondenti. Din il-kwistjoni klassika taqa’ fil-kuntest tal-interazzjoni ta’ erba’ persuni ġuridiċi, li wħud minnhom possibbilment jaqgħu taħt il-limitu ta’ impriżi żgħar. Jekk it-tranżazzjonijiet kollha jingħaddu flimkien u jkunu twettqu minn kumpannija waħda kkostitwita minn dawn l-erba’ persuni ġuridiċi, dan il-limitu probabbilment jinqabeż.
2.
Il-qorti tar-rinviju tqajjem kwistjonijiet dwar l-interazzjoni bejn id-dritt ċivili u l-leġiżlazzjoni fiskali u l-perċezzjoni preċedenti u kultant attwali f’ċerti Stati Membri ta’ leġiżlazzjoni fiskali bħala leġiżlazzjoni sekondarja tad-dritt ċivili nazzjonali. Fi kwalunkwe każ, dan ftit li xejn huwa konvinċenti peress li l-leġiżlazzjoni dwar il-VAT hija qasam tad-dritt armonizzat mid-dritt tal-Unjoni.
3.
Madankollu, il-leġiżlazzjoni tal-Unjoni dwar il-VAT għandha tevita l-fatt li d-dritt ċivili nazzjonali inkwistjoni jawtorizza, pereżempju, lill-kumpanniji li ma għandhomx personalità ġuridika proprja (u li għalhekk ma humiex persuni ġuridiċi), iżda li madankollu jistgħu, permezz tas-soċji tagħhom, jaġixxu b’mod validu bħala kumpannija fir-relazzjonijiet ġuridiċi. Dan huwa l-każ, pereżempju, ta’ “kumpannija” fis-sens tal-Kodiċi Ċivili Ċek. Din hija assoċjazzjoni ta’ persuni li ma għandhomx personalità ġuridika proprja (istitut tradizzjonali tad-dritt Ruman, bil-Latin: societas – iktar ’il quddiem il-“kumpannija BGB”), kif teżisti f’ħafna Stati Membri (
2
). Il-persuna taxxabbli hija biss dik li għandha wkoll personalità ġuridika proprja jew il-kapaċità ġuridika hija suffiċjenti għal dan l-għan?
4.
Jekk il-kapaċità ġuridika hija suffiċjenti, il-kwistjoni li tqum hija dik dwar f’liema każijiet il-kumpannija BGB u s-soċju li jaġixxu jwettqu tranżazzjoni taxxabbli korrispondenti. Fil-fatt, soċju jista’ jkun huwa stess ekonomikament attiv bħala persuna fiżika jew, bħal fil-kawża ineżami, bħala persuna ġuridika. Dan huwa importanti fir-rigward tad-dejn fiskali u tat-tnaqqis tat-taxxa tal-input imħallsa. Dawn l-effetti jistgħu jkunu sinjifikattivi jekk, bħal fil-kawża ineżami, wieħed jaċċetta retroattivament kumpannija BGB de facto li għaliha, skont id-dritt nazzjonali, wieħed mis-soċji għandu jkun responsabbli għall-ħlas tat-taxxi kollha.
II. Il‑kuntest ġuridiku
A.
Id-dritt tal-Unjoni
5.
Il-kuntest ġuridiku tad-dritt tal-Unjoni jinstab fid-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (
3
) (iktar ’il quddiem id-“Direttiva dwar il-VAT”).
6.
L-ewwel sentenza tal-Artikolu 9(1) tad-Direttiva dwar il-VAT tipprovdi:
“‘Persuna taxxabbli’ għandha tfisser kull persuna li, b’mod indipendenti, twettaq fi kwalunkwe post kwalunkwe attività ekonomika, ikun x’ikun l-iskop jew ir-riżultati ta’ dik l-attività. […]”
7.
L-Artikolu 11 tad-Direttiva dwar il-VAT jippermetti lill-Istati Membri jqisu diversi persuni bħala persuna taxxabbli waħda. Dan l-artikolu huwa fformulat kif ġej:
“Wara konsultazzjoni mal-Kumitat Konsultattiv tal-VAT, kull Stat Membru jista’ jikkunsidra bħala persuna taxxabbli waħedha kwalunkwe persuni stabbiliti fit-territorju ta’ dak l-Istat Membru li, filwaqt li huma indipendenti legalment, ikollhom x’jaqsmu mill-qrib ma’ xulxin b’rabtiet finanzjarji, ekonomiċi u organizzattivi.
Stat Membru li jeżerċita l-għażla prevista fl-ewwel paragrafu, jista’ jadotta kwalunkwe miżura meħtieġa biex jimpedixxi l-evażjoni jew l-evitar tat-taxxa permezz ta’ l-użu ta’ din id-dispożizzjoni.”
8.
L-Artikolu 193 tad-Direttiva dwar il-VAT jikkonċerna l-persuna responsabbli għall-ħlas tat-taxxa u jipprovdi:
“Il-VAT għandha titħallas minn kwalunkwe persuna taxxabbli li tkun qed twettaq forniment taxxabbli ta’ merkanzija jew servizzi […]”
B.
Id-dritt Ċek
– Dritt ċivili
9.
Iż-zákon č. 89/2012 Sb., občanský zákoník (il-Liġi Nru 89/2012 Sb, iktar ’il quddiem il-“Kodiċi Ċivili”) jirregola fil-punti 2716 et seq. l-hekk imsejħa “kumpannija” (iktar ’il quddiem “kumpannija BGB”).
10.
Skont l-Artikolu 2716(1) tal-Kodiċi Ċivili, kumpannija hija kkostitwita meta diversi persuni jintrabtu kuntrattwalment li jingħaqdu flimkien bħala soċji għall-finijiet komuni ta’ attività jew ta’ oġġett. Il-kostituzzjoni ta’ kumpannija BGB ma hijiex suġġetta għall-kundizzjoni li l-kuntratt ikun ġie konkluż bil-miktub.
11.
Skont l-Artikolu 2727(1) tal-Kodiċi Ċivili, soċju ma jistax, mingħajr il-kunsens tas-soċji l-oħra, iwettaq, għalih innifsu jew għan-nom ta’ terz, atti li għandhom natura kompetittiva meta mqabbla mal-għan komuni. Skont l-Artikolu 2727(2), fil-każijiet fejn soċju jkun aġixxa f’ismu stess, is-soċji l-oħra jistgħu jeżiġu li l-atti tas-soċju jiġu ddikjarati bħala li twettqu f’isem kollettiv.
12.
L-Artikolu 2736 tal-Kodiċi Ċivili jipprovdi, inter alia, li s-soċji huma responsabbli in solidum fir-rigward ta’ terzi għad-djun li jirriżultaw mill-attività komuni. L-Artikolu 2737 jipprovdi li soċju li jaġixxi ma’ terz f’kawża komuni għandu jitqies bħala l-persuna li tikkummissjona x-xogħol tas-soċji kollha. Jekk is-soċji jiftiehmu mod ieħor, dan ma jistax jiġi invokat kontra terz li jaġixxi in bona fide. Meta soċju jkun aġixxa f’materja komuni f’ismu stess ma’ terz, is-soċji l-oħra jistgħu jinvokaw id-drittijiet li jirriżultaw minnha, iżda t-terz huwa obbligat biss fil-konfront ta’ dak li jkun aġixxa fid-dritt miegħu. Dan ma huwiex il-każ meta t-terz kien jaf li s-soċju kien qiegħed jaġixxi f’isem il-kumpannija.
– Dritt fiskali
13.
Iż-zákon č. 235/2004 Sb., o dani z přidané hodnoty (il-Liġi Nru 235/2004 Sb dwar it-Taxxa fuq il-Valur Miżjud, iktar ’il quddiem il-“Liġi dwar il-VAT”) tittrasponi d-Direttiva dwar il-VAT, iżda sat‑30 ta’ Ġunju 2017, kienet tinkludi fil-punti 4a u 6a regoli speċjali tal-VAT għall-persuna taxxabbli li kienu soċji f’kumpannija BGB skont il-punt 2716 tal-Kodiċi Ċivili.
14.
B’effett mill‑1 ta’ Lulju 2017, iż-zákon č. 170/2017 Sb (il-Liġi Emendatorja Nru 170/2017 Sb) ġiet emendata bil-Liġi dwar il-VAT u r-regoli speċjali applikabbli għal dawn il-kumpanniji BGB tħassret. Skont l-espożizzjoni tal-motivi tal-Liġi Emendatorja Nru 170/2017 Sb, il-Liġi dwar il-VAT “hija konformi mad-Direttiva dwar il-VAT u mal-prinċipji ġenerali tal-VAT”.
15.
Skont l-Artikolu 5(1) tal-Liġi dwar il-VAT, persuna taxxabbli hija persuna jew grupp li jeżerċitaw attivitajiet ekonomiċi b’mod indipendenti. Il-persuna taxxabbli hija wkoll persuna ġuridika li ma ġietx ikkostitwita għal finijiet ta’ negozju, sa fejn hija twettaq attivitajiet ekonomiċi. Bħala regola ġenerali, persuna taxxabbli ssir kontribwent jekk, skont l-Artikolu 6(1) tal-Liġi dwar il-VAT, id-dħul mill-bejgħ tagħha matul massimu ta’ tnax-il xahar kalendarju konsekuttiv jaqbeż ċertu ammont (miljun koruna Ċeka (CZK) (madwar EUR 40 179.00) fil-mument tad-deċiżjoni tal-konvenut.
16.
Għall-finijiet tal-kalkolu tad-dħul mill-bejgħ għall-finijiet tal-VAT, konformement mal-Artikolu 4a(3) tal-Liġi dwar il-VAT, imħassar fl‑2017, it-tranżazzjoni ta’ persuna taxxabbli assoċjata ma’ kumpannija BGB, li fil-kuntest tagħha jitwettqu tranżazzjonijiet li jagħtu dritt għal tnaqqis, tinkludi t-tranżazzjonijiet imwettqa minn din il-persuna a) b’mod indipendenti barra mill-kumpannija BGB u b) mill-kumpannija BGB kollha.
17.
Fir-rigward tad-determinazzjoni tal-kontribwent, l-Artikolu 6a tal-Liġi dwar il-VAT, imħassar ukoll fl‑2017, kien jipprevedi li persuna taxxabbli a) li hija assoċjata ma’ kumpannija BGB li fil-kuntest tagħha jitwettqu tranżazzjonijiet li jagħtu dritt għal tnaqqis, għandha titqies bħala kontribwent mill-mument li fih wieħed mis-soċji l-oħra jkun sar kontribwent, sakemm ma jkunx sar kontribwent bis-saħħa ta’ din il-liġi; b) isir soċju ta’ kumpannija BGB li fil-kuntest tagħha tranżazzjonijiet li jagħtu dritt għal tnaqqis jitwettqu flimkien mal-kontribwent, mill-mument li huwa jkun sar soċju tagħha. Skont l-Artikolu 95 tal-Liġi dwar il-VAT, meta persuna taxxabbli li hija assoċjata ma’ kumpannija BGB issir kontribwent, hija għandha tinforma b’dan lis-soċji l-oħra f’terminu ta’ 15‑il jum mid-data li fiha hija saret kontribwent.
18.
Skont l-Artikolu 100(4) tal-Liġi dwar il-VAT, il-kontribwenti assoċjati mal-istess kumpannija BGB huma obbligati jżommu separatament, għall-finijiet tal-VAT, kontabbiltà tal-attivitajiet li huma kienu assoċjati magħhom. Tali kontabbiltà tinżamm, għan-nom tal-kumpannija BGB, minn soċju delegat, li jassumi, f’isem il-kumpannija, l-obbligi u d-drittijiet kollha previsti minn din il-liġi għas-soċji l-oħra.
19.
Barra minn hekk, l-Artikolu 101b(2) tal-Liġi dwar il-VAT kien jipprevedi li kontribwent li, bħala soċju delegat, iżomm il-kontabbiltà għall-finijiet tal-VAT f’isem il-kumpannija BGB għandu jindika, fid-dikjarazzjoni fiskali tiegħu, it-tranżazzjonijiet li jagħtu dritt għal tnaqqis u t-taxxa fuq l-attività tiegħu, kif ukoll it-tranżazzjonijiet li jagħtu dritt għal tnaqqis u t-taxxa fuq l-attività tal-kumpannija BGB kollha.
20.
Skont l-Artikolu 74(7) tal-Liġi dwar il-VAT, huwa biss is-soċju delegat li jista’ jinvoka t-tnaqqis tat-taxxa tal-input imħallsa fir-rigward tat-tranżazzjonijiet tal-kumpannija. Is-soċji l-oħra jindikaw biss fid-dikjarazzjoni tat-taxxa tagħhom it-tranżazzjonijiet deduċibbli u t-taxxi imposti fuq l-attivitajiet tagħhom stess.
III. Il-kawża prinċipali
21.
Česká síť s.r.o. (iktar ’il quddiem ir-“rikorrenti”) hija kumpannija b’responsabbiltà limitata stabbilita fir-Repubblika Ċeka. Fl‑2017, ir-rikorrenti kkooperat ma’ diversi kumpanniji stabbiliti fl-Istati Uniti li kienu joperaw fir-Repubblika Ċeka permezz ta’ fergħat (kienu l-persuni ġuridiċi CESKA SIT OPTICS LLC, KDYNSKY INTERNET LLC u CESKA SIT LLC).
22.
Il-persuni ġuridiċi kollha (ir-rikorrenti u t-tliet kumpanniji Amerikani jew il-fergħat tagħhom li joperaw fir-Repubblika Ċeka) ipprovdew servizzi lill-konsumatur finali (prinċipalment il-provvista ta’ konnessjonijiet tal-internet). Kull waħda mill-persuni ġuridiċi wettqet negozju f’isimha stess ma’ kategorija ta’ klijenti differenti. B’riżultat ta’ dan, kull waħda mill-persuni ġuridiċi ġġenerat id-dħul tagħha stess mill-provvista ta’ servizzi fl‑2017 (id-dħul annwali tal-fergħat varja bejn CZK 645000 u CZK 748000).
23.
L-amministratur u s-soċju uniku tar-rikorrenti kien kemm direttur tal-fergħat ta’ kull waħda mit-tliet persuni ġuridiċi Amerikani (għall-fergħat, huwa ffirma wkoll dokumenti kuntrattwali u dan, inter alia, billi indika ċerti dettalji tar-rikorrenti, bħal, pereżempju, is-sit internet tagħha jew l-indirizz tal-posta elettronika tagħha). Huwa kien l-unika persuna li de facto kienet tmexxi kemm lir-rikorrenti kif ukoll lill-fergħat tat-tliet persuni ġuridiċi msemmija iktar ’il fuq. Ir-rikorrenti kienet diġà ttrasferixxiet mingħajr ħlas iktar minn 170 klijent eżistenti tagħha lill-fergħat tal-kumpanniji Amerikani fl‑2009 u fl‑2010. Hija qiegħdet għad-dispożizzjoni tal-fergħat l-infrastrutturi neċessarji u hija stess akkwistat il-konnessjoni tal-internet (pereżempju, il-klijenti kollha kienu konnessi mal-internet permezz tal-istess punt ta’ aċċess). B’kuntrast ma’ dan, il-fergħat tal-kumpanniji Amerikani ma kellhom l-ebda assi tanġibbli jew intanġibbli u ma kellhom l-ebda spejjeż salarjali.
24.
Fuq il-bażi ta’ dawn ir-rabtiet, l-awtoritajiet fiskali waslu għall-konklużjoni li kienet teżisti de facto kumpannija BGB (jiġifieri grupp ta’ persuni li ma għandhomx huma stess personalità ġuridika proprja) fis-sens tal-Artikolu 2716 tal-Kodiċi Ċivili.
25.
Minħabba l-iskemi partikolari previsti mil-Liġi Ċeka dwar il-VAT għall-kumpanniji skont l-Artikolu 2716 tal-Kodiċi Ċivili, ir-rikorrenti, bħala “soċju delegat”, hija responsabbli għall-ħlas tal-VAT fir-rigward tal-kumpannija kollha. Għaldaqstant, l-amministrazzjoni fiskali kkalkolat id-dejn tal-VAT tar-rikorrenti billi inkludiet fil-valur taxxabbli kemm is-servizzi taxxabbli pprovduti mir-rikorrenti fl‑2017 kif ukoll it-tranżazzjonijiet imwettqa mill-fergħat tal-kumpanniji Amerikani, bħala soċji tal-kumpannija BGB.
26.
Fix-xahar ta’ Novembru 2020, l-amministrazzjoni fiskali ħarġet total ta’ tnax‑il avviż ta’ aġġustament. Ir-rikorrenti ressqet ilment, mingħajr suċċess, quddiem id-Direttorat tal-Appell Fiskali (iktar ’il quddiem il-“konvenut”) u sussegwentement ma rnexxietx bir-rikors tagħha ppreżentat quddiem il-Krajský soud (il-Qorti Reġjonali, ir-Repubblika Ċeka). Ir-rikorrenti issa tiddefendi ruħha permezz ta’ appell ta’ kassazzjoni quddiem in-Nejvyšší správní soud (il-Qorti Amministrattiva Suprema, ir-Repubblika Ċeka).
27.
Fl-appell ta’ kassazzjoni tagħha, ir-rikorrenti ssostni li t-trattament partikolari, fir-rigward tal-VAT, tal-kumpanniji BGB jew tas-soċji tagħhom fid-dritt Ċek imur kontra d-Direttiva dwar il-VAT. Bħala riżultat, il-leġiżlazzjoni Ċeka kienet fil-fatt twassal sabiex l-amministrazzjoni fiskali tkun intaxxat lir-rikorrenti mhux biss abbażi tat-tranżazzjonijiet tagħha stess, iżda wkoll abbażi ta’ tranżazzjonijiet ta’ terzi. B’kuntrast ma’ dan, il-konvenut jikkontesta din il-fehma. Fil-fehma tiegħu, l-iskema speċjali applikabbli għall-kumpanniji BGB ma kinitx tmur kontra d-dritt tal-Unjoni. Il-leġiżlatur ma ħassarx il-leġiżlazzjoni preċedenti minħabba inkompatibbiltà mad-dritt tal-Unjoni, iżda minħabba problemi ta’ applikazzjoni tagħha.
IV. It-talba għal deċiżjoni preliminari u l-proċedura quddiem il-Qorti tal-Ġustizzja
28.
In-Nejvyšší správní soud (il-Qorti Amministrattiva Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja, skont l-Artikolu 267 TFUE, iż-żewġ domandi preliminari li ġejjin:
“1.
Is-sitwazzjoni fejn, bis-saħħa ta’ leġiżlazzjoni nazzjonali speċjali fil-qasam tat-taxxa fuq il-valur miżjud applikabbli għal ‘kumpanniji’ (assoċjazzjonijiet ta’ persuni mingħajr personalità ġuridika), il-persuna msejħa ‘soċju delegat’ tkun responsabbli għall-ħlas tal-VAT għall-‘kumpannija’ kollha, minkejja li soċju ieħor ikun innegozja mal-klijent finali għall-provvista ta’ servizzi, hija konformi mad-Direttiva 2006/112, b’mod partikolari mal-Artikolu 9(1) u mal-Artikolu 193 tagħha?
2.
Il-konformità […] mad-Direttiva 2006/112 tiddependi mill-fatt li dan is-soċju l-ieħor ikun naqas milli jsegwi r-regoli li japplikaw għall-atti li jikkonċernaw in-negozju tal-‘kumpannija’ u jkun innegozja mal-klijent finali f’ismu proprju?”
29.
Fil-proċedura quddiem il-Qorti tal-Ġustizzja, ir-rikorrent, ir-Repubblika Ċeka u l-Kummissjoni Ewropea ppreżentaw osservazzjonijiet bil-miktub. Il-Qorti tal-Ġustizzja rrinunzjat, skont l-Artikolu 76(2) tar-Regoli tal-Proċedura, għaż-żamma ta’ seduta għas-sottomissjonijiet orali.
V. Evalwazzjoni legali
30.
Essenzjalment, permezz taż-żewġ domandi tagħha, li jistgħu jingħataw risposta konġunta, il-qorti tar-rinviju tistaqsi min għandu jitqies bħala persuna taxxabbli meta soċju ta’ kumpannija BGB ikun għamel lil terz provvista ta’ servizzi awtonoma f’ismu stess, bi ksur eventwali tal-“projbizzjoni tal-kompetizzjoni” prevista fl-Artikolu 2727(1) tal-Kodiċi Ċivili. F’dan ir-rigward, il-qorti tar-rinviju tippreżumi l-eżistenza ta’ kumpannija BGB skont id-dritt Ċek.
31.
Huwa fuq din il-premessa li dawn il-konklużjonijiet huma fondati, anki jekk mid-deċiżjoni tar-rinviju ma jirriżultax preċiżament għal liema għan komuni ta’ attività jew ta’ relazzjoni l-erba’ impriżi kkonċernati ngħaqdu bħala soċji fil-kawża ineżami. Bħala regola ġenerali, kull kooperazzjoni bejn persuni differenti ma twassalx għall-kostituzzjoni ta’ “societas” b’personalità ġuridika (kumpannija BGB). Madankollu, fl-aħħar mill-aħħar, hija l-qorti tar-rinviju li għandha tagħmel din il-konstatazzjoni.
32.
Il-kwistjoni legali li għandha tiġi riżolta waqt l-aċċettazzjoni ta’ kumpannija BGB teħtieġ li jiġu eżaminati f’iktar dettall il-kunċett ta’ persuna taxxabbli u r-rilevanza tad-dritt ċivili nazzjonali inkwistjoni għad-determinazzjoni tagħha (ara, f’dan ir-rigward, il-punt B.). Fil-każ li l-kumpannija BGB tkun il-persuna taxxabbli, tqum il-kwistjoni dwar jekk Stat Membru jistax, minflok il-kumpannija, jikkunsidra bħala persuna taxxabbli biss wieħed mis-soċji (skont id-dritt Ċek, is-soċju delegat) u “jimputa” lilu t-tranżazzjonijiet tal-kumpannija jew jekk id-dritt tal-VAT jeżiġix li l-kumpannija tiġi ttrattata wkoll amministrattivament bħala persuna taxxabbli distinta (ara, f’dan ir-rigward, il-punt C.).
33.
Peress li huwa ċar li dawn id-domandi ma jqumux fil-kawża prinċipali ħlief minħabba li wħud mis-soċji tal-kumpannija BGB baqgħu huma stess taħt il-limitu ta’ impriżi żgħar, ser neżamina qabelxejn il-kundizzjonijiet li fihom l-arranġamenti abbużivi jistgħu jiġu evitati (ara, f’dan ir-rigward, il-punt A.).
A.
Sfruttament abbużiv tal-limiti ta’ impriżi żgħar?
34.
L-hekk imsejħa eżenzjoni għan-negozji ż-żgħar (l-Artikolu 287 tad-Direttiva dwar il-VAT) tirreferi għall-persuna taxxabbli individwali u għat-tranżazzjonijiet tagħha. Peress li din ma hijiex oġġettivament marbuta man-natura tal-attività, iżda biss mill-fatt li l-persuna taxxabbli individwali ma laħqitx personalment il-limitu tad-dħul mill-bejgħ, l-Artikolu 287 tad-Direttiva dwar il-VAT jipprevedi eżenzjoni fiskali suġġettiva. Kif il-Qorti tal-Ġustizzja diġà ddeċidiet (
4
), u kif osservajt f’kawżi oħrajn (
5
), l-għan ta’ din l-eżenzjoni fiskali suġġettiva huwa primarjament li tissemplifika l-amministrazzjoni.
35.
Mingħajr dan il-limitu, l-awtoritajiet fiskali jkollhom iqisu lil kull persuna li twettaq attività ekonomika żgħira fis-sens tal-Artikolu 9 tad-Direttiva dwar il-VAT bħala persuna taxxabbli mill-ewwel euro. Dan iwassal għal spejjeż amministrattivi mhux biss min-naħa tal-persuna taxxabbli, iżda wkoll min-naħa tal-awtoritajiet fiskali, li ma jkollhomx id-dħul tat-taxxa korrispondenti (
6
). Dan huwa preċiżament dak li l-limitu de minimis previst fl-Artikolu 287 tad-Direttiva dwar il-VAT huwa intiż li jevita (
7
).
36.
Il-fatt li soċju jipprova ma jaqbiżx dan il-limitu massimu tad-dħul mill-bejgħ fis-sena ma jistax fih innifsu jikkostitwixxi abbuż, peress li, f’tali każ, is-sens u l-għan tal-eżenzjoni suġġettiva (tnaqqis tal-piż tal-amministrazzjoni fiskali u tal-persuna taxxabbli) huma ssodisfatti (
8
). Is-sitwazzjoni tista’ tkun differenti biss jekk l-arranġament magħżul (it-tqassim tat-tranżazzjonijiet bejn erba’ kumpanniji kkontrollati) jikkostitwixxi arranġament abbużiv (
9
). Il-motivazzjoni tal-amministrazzjoni fiskali dwar ir-raġuni għalfejn fil-kawża ineżami din hija de facto kumpannija BGB tista’ tinftiehem f’dan is-sens. Fl-osservazzjonijiet tagħha, ir-Repubblika Ċeka titlaq ukoll mill-prinċipju ta’ arranġament artifiċjali. Fl-aħħar mill-aħħar, hija biss il-qorti tar-rinviju li tista’ tevalwa u tikkonstata dan il-punt. Madankollu, il-Qorti tal-Ġustizzja tista’ tipprovdi indikazzjonijiet f’dan ir-rigward.
37.
Minn naħa, huwa stabbilit li persuna taxxabbli ma tistax tinvoka b’mod abbużiv drittijiet għal tnaqqis, għal eżenzjoni jew għal rimbors tal-VAT previsti mid-Direttiva dwar il-VAT (
10
). Fl-istess ħin, madankollu, kull aġir li jottimizza t-taxxa ma jistax jiġi kklassifikat bħala “‘eżerċizzju illegali tad-dritt”. Għall-kuntrarju, abbuż għandu jiġi eskluż u l-fatti għandhom jiġu aċċettati kif inhuma“meta ma tiġix stabbilita l-eżistenza ta’ struttura purament artifiċjali, nieqsa minn realtà ekonomika, maħsuba bl-għan waħdieni jew, għall-inqas, bl-għan prinċipali, li jinkiseb vantaġġ fiskali li l-għoti tiegħu jmur kontra l-għanijiet ta’ din id-direttiva” (
11
).
38.
Kif turi l-oriġini tal-Artikolu 11 tad-Direttiva dwar il-VAT, il-leġiżlatur qies ir-riskju ta’ użu abbużiv tal-limiti ta’ eżenzjoni minn diversi persuni taxxabbli kkontrollati u ta lill-Istati Membri l-possibbiltà, f’ċerti ċirkustanzi, li jiġbru flimkien diversi persuni f’persuna taxxabbli waħda (
12
). Madankollu, dan japplika biss sa fejn dawn il-persuni jkunu marbuta mill-qrib bejniethom fuq il-livell finanzjarju, ekonomiku u organizzattiv.
39.
Jekk il-kooperazzjoni tat-tliet impriżi Amerikani u tar-rikorrenti kienet għalhekk paragunabbli u kienet intiża prinċipalment sabiex tibqa’, kompletament jew parzjalment, taħt il-limiti tad-dħul mill-bejgħ tal-eżenzjoni ta’ impriżi żgħar, dan jista’ eventwalment jiġi kklassifikat bħala skema artifiċjali u għalhekk injorata. Jekk ir-rikorrenti kellha titqies bħala l-“moħħ” tal-arranġament (jiġifieri bħala l-impriża dominanti), id-dħul mill-bejgħ ikun jista’ jiġi imputat lilha u ntaxxat minnha. F’dan il-każ, l-ipoteżi ta’ kumpannija BGB de facto ma tkunx assolutament neċessarja għal dan l-għan.
B.
Fuq l-identità tal-persuna taxxabbli li wettqet it-tranżazzjonijiet
40.
B’kuntrast ma’ dan, jekk ma jistax jiġi preżunt li jeżisti tali arranġament artifiċjali, huwa determinanti li wieħed ikun jaf min wettaq it-tranżazzjonijiet korrispondenti (provvista ta’ konnessjonijiet tal-internet) u li għalhekk huwa obbligat jiġbor u jħallas il-VAT korrispondenti mingħand id-destinatarji tas-servizz. Dan huwa preċiżament dak li l-qorti tar-rinviju tfittex li tidentifika permezz taż-żewġ domandi tagħha, li jistgħu jiġu eżaminati flimkien. Is-soċju li jaġixxi rispettiv (skont ir-rikorrenti) jew il-kumpannija BGB (ikkostitwita mir-rikorrenti u mit-tliet kumpanniji Amerikani, skont l-amministrazzjoni fiskali), li ma għandhiex personalità ġuridika skont id-dritt nazzjonali, għandhom jittieħdu inkunsiderazzjoni.
41.
F’dan ir-rigward, għandu l-ewwel jiġi ddeterminat min jista’ jkun persuna taxxabbli fis-sens tad-Direttiva dwar il-VAT (ara, f’dan ir-rigward, il-punt 1). Sussegwentement, il-kwistjoni li tqum hija dik dwar skont liema kriterji għandu jiġi ddeterminat, fil-każ konkret, liema mill-persuni taxxabbli inkwistjoni hija responsabbli għall-ħlas tal-VAT fuq is-servizzi (provvista ta’ konnessjonijiet tal-internet). Din hija kwistjoni ta’ assenjazzjoni tat-tranżazzjonijiet konkreti lil waħda mill-persuni taxxabbli inkwistjoni (ara, f’dan ir-rigward, il-punt 2.).
1. Il-kapaċità li wieħed ikun persuna taxxabbli
42.
Skont l-ewwel sentenza tal-Artikolu 9(1) tad-Direttiva dwar il-VAT, kull min iwettaq, b’mod indipendenti u fi kwalunkwe post, attività ekonomika, irrispettivament mill-għanijiet jew mir-riżultati ta’ din l-attività, huwa “persuna taxxabbli” (
13
).
43.
Skont il-ġurisprudenza tal-Qorti tal-Ġustizzja, it-termini użati fl-Artikolu 9(1) tad-Direttiva dwar il-VAT, b’mod partikolari t-terminu “kull persuna”, jagħtu definizzjoni wiesgħa lit-terminu “persuna taxxabbli” (
14
). L-enfasi hija fuq l-indipendenza fl-eżerċizzju ta’ attività ekonomika, fis-sens li l-persuni fiżiċi u ġuridiċi kollha, kemm pubbliċi u privati, kif ukoll entitajiet mingħajr personalità ġuridika, li oġġettivament jissodisfaw il-kriterji ta’ din id-dispożizzjoni, huma kkunsidrati bħala suġġetti għall-VAT (
15
).
44.
Għalhekk, skont il-Qorti tal-Ġustizzja, sabiex tiġi ddeterminata l-indipendenza fl-eżerċizzju ta’ attività ekonomika, għandu jiġi eżaminat jekk il-persuna kkonċernata twettaqx l-attivitajiet tagħha f’isimha, għaliha nnifisha u taħt ir-responsabbiltà proprja tagħha, kif ukoll jekk hija ġġorrx ir-riskju ekonomiku marbut mal-eżerċizzju ta’ dawn l-attivitajiet (
16
). Madankollu, il-forma legali li fiha jiġu eżerċitati dawn l-attivitajiet (persuna fiżika, persuna ġuridika jew soċjetà), u l-kwistjoni dwar jekk din il-forma legali hijiex assenjata personalità ġuridika proprja mid-dritt nazzjonali, ma hijiex determinanti (
17
). Konsegwentement, il-fatt li d-dritt ċivili nazzjonali jagħti lil ċerti kumpanniji, iżda mhux lil oħrajn, personalità ġuridika ma huwiex rilevanti fir-rigward tad-dritt tal-VAT.
45.
L-uniku fattur determinanti huwa li s-suġġett tad-data jeżerċita attività ekonomika. Madankollu, l-attività ekonomika timplika li l-ordinament ġuridiku nazzjonali jagħti lil din il-persuna l-kapaċità li taġixxi hija stess (ekonomikament) fir-relazzjonijiet ġuridiċi (
18
). Madankollu, fir-relazzjonijiet ġuridiċi, huma biss l-atturi li jistgħu jkunu detenturi ta’ drittijiet u ta’ obbligi li jistgħu jaġixxu abbażi tal-kapaċità ġuridika. Minn dan isegwi li l-kapaċità ġuridika hija kundizzjoni imperattiva sabiex wieħed jitqies bħala persuna taxxabbli fis-sens tal-Liġi dwar il-VAT. Jekk dan ma jseħħx, ħafna drabi dan huwa l-każ biss għall-komunjonijiet in rem (fil-Ġermanja, dan japplika, pereżempju, għal komunjoni ta’ proprjetà), lanqas ma huwa possibbli li titwettaq attività ekonomika b’mod indipendenti.
46.
Dan huwa kkonfermat, minn naħa, mill-ġurisprudenza tal-Qorti tal-Ġustizzja dwar l-eżistenza ta’ provvista taxxabbli. Fil-fatt, il-Qorti tal-Ġustizzja tenfasizza hemmhekk li l-eżistenza ta’ tranżazzjoni taxxabbli ta’ persuna taxxabbli teżiġi relazzjoni ġuridika bejn il-partijiet ikkonċernati, li fil-kuntest tagħha jiġu skambjati s-servizzi u l-ħlas (
19
). Madankollu, relazzjoni ġuridika tista’ tiġi stabbilita biss minn persuna li jkollha wkoll kapaċità ġuridika.
47.
Min-naħa l-oħra, dan huwa kkorroborat mill-ġurisprudenza tal-Qorti tal-Ġustizzja dwar il-funzjoni ta’ persuna taxxabbli fis-sistema tal-VAT (
20
). F’dan il-kuntest, il-Qorti tal-Ġustizzja ddeċidiet li l-persuna taxxabbli teżerċita l-funzjoni li tiġbor it-taxxi f’isem l-Istat (
21
). Madankollu, huwa possibbli biss għal attur li jkollu personalità ġuridika li jindika t-taxxi fuq il-fattura, jiġborhom permezz tal-prezz jew jinforza l-irkupru tagħhom. Huwa għalhekk li l-Qorti tal-Ġustizzja diġà ċaħdet li forma ta’ kooperazzjoni li ma għandhiex kapaċità ġuridika (jiġifieri komunjoni li ma għandhiex setgħa ta’ azzjoni jew sħubija taċita) tista’ tkun persuna taxxabbli (
22
).
48.
Skont id-dritt Ċek, il-kumpannija BGB tidher li hija f’pożizzjoni li jkollha drittijiet u obbligi tagħha stess. Jekk dan huwa l-każ, kull wieħed mis-soċji (bħala persuna ġuridika) waħdu jew il-kumpannija kkostitwita minnhom jitqiesu, fil-kawża ineżami, bħala persuna taxxabbli u fornitur ta’ servizzi.
2. L-assenjazzjoni tat-tranżazzjonijiet konkreti lil waħda mill-persuni taxxabbli
49.
Għaldaqstant, għandha tingħata risposta għad-domanda determinanti dwar liema mill-persuni taxxabbli li huma responsabbli mit-tranżazzjonijiet taxxabbli għandhom jiġu imputati fil-każ konkret. Din il-persuna hija mbagħad responsabbli għall-ħlas tal-VAT.
50.
Jista’ jsir riferiment, bħala punt tat-tluq, għall-ġurisprudenza diġà ċċitata (ara, f’dan ir-rigward, il-punti 43 et seq. iktar ’il fuq). Skont din il-ġurisprudenza, sabiex tiġi ddeterminata l-indipendenza fl-eżerċizzju ta’ attività ekonomika, għandu jiġi eżaminat jekk il-persuna kkonċernata twettaqx l-attivitajiet tagħha f’isimha, għaliha nnifisha, u taħt ir-responsabbiltà proprja tagħha, kif ukoll jekk hija ġġorrx ir-riskju ekonomiku marbut mal-eżerċizzju ta’ dawn l-attivitajiet (
23
). Fil-fatt, jekk ikun hemm diversi persuni taxxabbli kkonċernati, fl-aħħar mill-aħħar, hija persuna taxxabbli waħda biss li tista’ tissodisfa dawn il-kriterji. Sa fejn naf jien, ma huwiex kunċettwalment possibbli li wieħed jaġixxi fl-istess ħin kompletament f’ismu proprju u f’isem terz.
51.
Dawn il-kriterji żviluppati mill-Qorti tal-Ġustizzja jiżguraw ukoll li x-xerrej ikun jista’ jeżerċita l-eventwali dritt tiegħu għal tnaqqis b’ċertezza legali. Fil-fatt, skont l-Artikolu 226(5) tad-Direttiva dwar il-VAT, huwa jeħtieġ fattura li tinkludi l-isem sħiħ u l-indirizz sħiħ tal-persuna taxxabbli li tipprovdi s-servizz. Madankollu, huwa jista’ jivverifika din l-informazzjoni fil-fattura biss, jekk ikun jaf min hija l-kontroparti l-oħra li aġixxiet fil-konfront tiegħu (jiġifieri esternament) (
24
). F’dan ir-rigward, dak li huwa importanti fil-kawża ineżami huwa min ipprovda s-servizzi lill-konsumaturi kkonċernati skont dawn il-kriterji.
52.
Skont il-qorti tar-rinviju, kull wieħed mis-soċji wettaq it-tranżazzjonijiet tiegħu f’ismu stess ma’ kategorija oħra ta’ klijenti. Il-fatt li kumpannija tkun irrappreżentat ruħha esternament minflok is-soċji ma jirriżultax mit-talba għal deċiżjoni preliminari. Għaldaqstant, minn dawn iċ-ċirkustanzi diġà jirriżulta, kif issostni ġustament il-Kummissjoni, li kull wieħed mis-soċji aġixxa bħala persuna taxxabbli.
53.
Ftehim intern konċepibbli, li skontu mhux permess li wieħed jirrappreżenta ruħu esternament waħdu, ma jbiddilx din il-konklużjoni. Dan diġà jmur kontra l-idea ta’ sistema tal-VAT sempliċi u effettiva (
25
). Tali rabtiet interni, li jistgħu jirriżultaw, fil-kawża ineżami, mid-dritt ċivili nazzjonali, ma jipprekludux lill-professjonist li jirrappreżenta ruħu esternament (fil-kawża ineżami s-soċju kkonċernat) milli jaġixxi b’mod indipendenti. Pjuttost, huwa aġixxa, mill-inqas inizjalment, waħdu, għalih innifsu u b’riskju proprju, u b’hekk jikkostitwixxi l-persuna taxxabbli li għandha tħallas il-VAT li tirriżulta.
54.
Il-mod kif għandha tiġi evalwata l-kawża meta, skont l-Artikolu 2727(2) tal-Kodiċi Ċivili, is-soċji l-oħra jeżiġu li att għan-nom tagħhom stess jiġi madankollu kkunsidrat bħala att ta’ fatturazzjoni konġunta, kuntrarjament għall-ftehim intern, ma huwiex meħtieġ li jiġi ddeterminat. Ħadd ma talab dan mingħand il-membri u d-dritt ċivili nazzjonali ma jagħtix dawn is-setgħat lill-amministrazzjoni fiskali.
55.
Barra minn hekk, kif diġà ddeċidiet il-Qorti tal-Ġustizzja, “l-eżistenza ta’ ċerta kooperazzjoni” lanqas ma hija biżżejjed sabiex tiġi kkontestata l-awtonomija tal-persuna li taġixxi (
26
). Ir-rwol determinanti ta’ persuna fil-proċess tal-produzzjoni wkoll “ma jidhirx li jista’” jitfa’ dubju fuq il-konstatazzjoni li l-persuni jwettqu l-attivitajiet tagħhom b’mod indipendenti, fis-sens li kull waħda taġixxi f’isimha, għaliha nnifisha u taħt ir-responsabbiltà tagħha (
27
). F’dan il-kuntest, il-Qorti tal-Ġustizzja kkunsidrat ukoll bħala imprendituri indipendenti suġġetti għall-VAT il-persuni li ppreżentaw ruħhom bħala tali b’mod awtonomu fir-rigward tal-fornituri tagħhom, tal-awtoritajiet pubbliċi u, sa ċertu punt, tal-klijenti tagħhom, u dan minkejja li kienu jaġixxu fil-parti l-kbira taħt trade mark komuni permezz ta’ kumpannija b’kapital azzjonarju miżmuma minnhom (
28
). Dan japplika iktar u iktar fil-kawża ineżami, fejn, skont l-indikazzjonijiet tal-qorti tar-rinviju, kull wieħed mis-soċji wettaq it-tranżazzjonijiet f’ismu stess ma’ kategorija oħra ta’ klijenti.
56.
Ir-rilevanza tal-aġir estern hija wkoll iċċarata permezz tad-dispożizzjonijiet dwar il-kummissjoni fuq ix-xiri u l-bejgħ li jinsabu fid-Direttiva dwar il-VAT (l-Artikolu 14(2)(ċ) u l-Artikolu 28). B’mod partikolari, l-Artikolu 28 tad-Direttiva dwar il-VAT (
29
) juri biċ-ċar li dak li huwa kruċjali huwa fuq kollox li persuna taġixxi f’isimha, iktar milli li taġixxi għaliha nnifisha. Dan minħabba li anki jekk il-persuna taġixxi f’isimha, iżda għal terz, hija twettaq kunsinna ta’ oġġetti jew provvista ta’ servizzi, u tibqa’ f’dan ir-rigward persuna taxxabbli indipendenti.
3. Konklużjoni intermedja
57.
Fil-kawża ineżami, għalhekk, ma hijiex il-kumpannija li għandha tittieħed inkunsiderazzjoni, iżda s-soċju rispettiv bħala persuna taxxabbli li huwa responsabbli b’mod konkret għall-ħlas tal-VAT. Skont it-talba għal deċiżjoni preliminari, huwa biss dan tal-aħħar li aġixxa f’ismu stess fir-rigward tal-klijenti tiegħu (jiġifieri esternament).
C.
Fuq it-trattament amministrattiv tat-tranżazzjonijiet ta’ kumpannija BGB
58.
Huwa biss sa fejn il-qorti tar-rinviju tasal għall-konklużjoni fil-kawża ineżami li l-kumpannija BGB aġixxiet f’relazzjoni esterna li din hija l-persuna taxxabbli. Għalhekk, għandu jiġi ddeterminat ukoll jekk id-dritt tal-Unjoni jipprekludix li d-dejn fiskali tal-kumpannija jiġi imputat lir-rikorrenti (bħala wieħed mill-erba’ soċji). Dan jikkonċerna l-kunċett ġuridiku tas-“soċju delegat” eżistenti fid-dritt Ċek sa nofs is-sena 2017.
59.
Bħala prinċipju, il-persuna taxxabbli hija responsabbli għall-VAT (l-Artikolu 193 tad-Direttiva dwar il-VAT). Madankollu, il-mod li bih din għandha tiġi ttrattata fil-kuntest tal-proċedura fiskali ma huwiex irregolat b’mod espliċitu mid-Direttiva dwar il-VAT. Madankollu, id-Direttiva dwar il-VAT tassumi li kull persuna taxxabbli għandha tkun tista’ tippreżenta, pereżempju, dikjarazzjoni rikapitolattiva (l-Artikolu 262 tad-Direttiva dwar il-VAT). Il-persuna taxxabbli għandha tippreżenta notifika tal-bidu, tal-bidla u tal-waqfien tal-attività (l-Artikolu 213 tad-Direttiva dwar il-VAT) kif ukoll dikjarazzjoni tal-VAT (l-Artikolu 250 tad-Direttiva dwar il-VAT). Huwa biss f’ċerti każijiet li l-Artikolu 205 tad-Direttiva dwar il-VAT jippermetti li persuna li ma tkunx il-persuna responsabbli għall-ħlas tat-taxxa tkun responsabbli in solidum għall-ħlas tat-taxxa. F’dan ir-rigward, numru kbir ta’ elementi jimmilitaw favur l-argument li l-kunċett ta’ “soċju delegat” ma kienx kompatibbli mad-Direttiva dwar il-VAT, kif tindika wkoll il-Kummissjoni. Din hija wkoll ir-raġuni għat-tħassir tiegħu.
60.
Fil-kawża ineżami ma hemmx lok li tiġi eżaminata f’iktar dettall il-kwistjoni dwar jekk, mill-perspettiva amministrattiva, bil-kunsens ta’ żewġ persuni taxxabbli konnessi (kumpannija u soċji), il-kumpannija tistax tindika, għall-finijiet tal-amministrazzjoni fiskali, wieħed mis-soċji bħala “soċju delegat” li jissodisfa l-obbligi fiskali tal-kumpannija, sakemm minn dan ma jirriżultax tibdil fid-dħul fiskali (
30
). Fil-kawża ineżami, ma hijiex il-persuna responsabbli għall-ħlas tat-taxxa (jiġifieri l-kumpannija) li ħatret bħala “kontrollur amministrattiv” li jwettaq l-obbligi, iżda l-amministrazzjoni fiskali tidher li għamlet dan a posteriori. Bl-istess mod, id-djun fiskali tal-kumpannija u tas-“soċju delegat” ma jidhrux li huma ttrattati separatament, u dan jista’ jkollu effett fuq id-dħul fiskali, kif turi l-kawża ineżami.
VI. Konklużjoni
61.
Bħala konklużjoni, nipproponi li l-Qorti tal-Ġustizzja tirrispondi għad-domandi preliminari magħmula min-Nejvyšší správní soud (il-Qorti Amministrattiva Suprema, ir-Repubblika Ċeka) kif ġej:
L-Artikolu 9(1) u l-Artikolu 193 tad-Direttiva 2006/112/KE għandhom jiġu interpretati fis-sens li persuna taxxabbli ma għandhiex ikollha personalità ġuridika proprja, iżda għandu jkollha kapaċità ġuridika proprja. L-attività ekonomika titwettaq “b’mod indipendenti” meta l-persuna taxxabbli taġixxi f’isimha stess. Dan jirriżulta mill-aġir fir-relazzjonijiet esterni. Għall-finijiet tal-leġiżlazzjoni dwar il-VAT, huwa irrilevanti jekk hija tiksirx f’dan ir-rigward dispożizzjonijiet interni (bħal, pereżempju, kuntratt ta’ kumpannija).
(
1
)	Lingwa oriġinali: il-Ġermaniż.
(
2
)	Pereżempju, fil-Ġermanja teżisti forma ġuridika paragunabbli ma’ dik tal-kumpannija rregolata mid-dritt ċivili (l-Artikolu 705 BGB).
(
3
)	ĠU 2006, L 347, p. 1, rettifika fil-ĠU 2007, L 335, p. 60, fil-verżjoni applikabbli għas-sena fiskali 2017 (emendata l-aħħar bid-Direttiva tal-Kunsill (UE) 2016/856 tal‑25 ta’ Mejju 2016 li temenda d-Direttiva 2006/112/KE dwar is-sistema komuni ta’ taxxa fuq il-valur miżjud, fir-rigward tal-perjodu tal-obbligu li tkun rispettata rata standard minima (ĠU 2016, L 142, p. 12).
(
4
)	Sentenzi tat‑2 ta’ Mejju 2019, Jarmuškienė (C‑265/18, EU:C:2019:348, punt 37
in fine), u tas‑26 ta’ Ottubru 2010, Schmelz (C‑97/09, EU:C:2010:632, punt 63).
(
5
)	Konklużjonijiet fil-kawża UP CAFFE (C‑171/23, EU:C:2024:417, punti 53
et seq.); fil-kawża Valstybinė mokesčių inspekcija (Kuntratt ta’ attività komuni) (C‑312/19, EU:C:2020:310, punti 63
et seq.); u fil-kawża Schmelz (C‑97/09, EU:C:2010:354, punt 33
in fine).
(
6
)	Ara wkoll espressament is-sentenza tat‑2 ta’ Mejju 2019, Jarmuškienė (C‑265/18, EU:C:2019:348, punt 38).
(
7
)	Ara l-motivazzjoni għall-Artikolu 25 (impriżi żgħar) fil-paġna 27 fil-Proposta tal-Kummissjoni tal‑20 ta’ Ġunju 1973, COM (73) 950 final.
(
8
)	Ara wkoll il-konklużjonijiet tiegħi fil-kawża UP CAFFE (C‑171/23, EU:C:2024:417, punt 54), u s-sentenza tal‑4 ta’ Ottubru 2024, UP CAFFE (C‑171/23, EU:C:2024:840, punt 27).
(
9
)	Ara f’dan ir-rigward, b’mod partikolari, is-sentenza tal‑4 ta’ Ottubru 2024, UP CAFFE (C‑171/23, EU:C:2024:840, punti 23
et seq.), u tat‑22 ta’ Novembru 2017, Cussens et (C‑251/16, EU:C:2017:881, punti 31
et seq.).
(
10
)	Sentenza tat‑18 ta’ Diċembru 2014, Schoenimport Italmoda Mariano Previti (C‑131/13, C‑163/13 u C‑164/13, EU:C:2014:2455, punti 49 u 62).
(
11
)	Digriet tad‑9 ta’ Jannar 2023, A.T.S. 2003 (C‑289/22, EU:C:2023:26, punt 42).
(
12
)	Ara s-sentenzi tal‑1 ta’ Diċembru 2022, Finanzamt T (Servizzi interni ta’ grupp tal-VAT) (C‑269/20, EU:C:2022:944, punt 43), u tal‑1 ta’ Diċembru 2022, Norddeutsche Gesellschaft für Diakonie (C‑141/20, EU:C:2022:943, punt 49): mill-espożizzjoni tal-motivi tal-proposta tal-Kummissjoni (COM (73) 950 finali) li wasslet għall-adozzjoni tas-Sitt Direttiva jirriżulta li, bl-adozzjoni ta’ din id-dispożizzjoni, il-leġiżlatur tal-Unjoni ried jippermetti lill-Istati Membri li ma jorbtux sistematikament il-kwalità ta’ persuna taxxabbli ma’ dik ta’ “indipendenza purament legali”, u dan għal finijiet ta’ simplifikazzjoni amministrattiva jew sabiex jiġu evitati ċerti abbużi, bħall-qsim ta’ impriża bejn diversi persuni taxxabbli sabiex jibbenefikaw minn skema partikolari. Ara wkoll is-sentenza tas‑16 ta’ Frar 2023, DGRFP Cluj (C‑519/21, EU:C:2023:106, punt 80).
(
13
)	Ara wkoll is-sentenzi tat‑12 ta’ Ottubru 2016, Nigl (C‑340/15, EU:C:2016:764, punt 26); tad‑29 ta’ Settembru 2015, Gmina Wrocław (C‑276/14, EU:C:2015:635, punt 27); u tad‑29 ta’ Ottubru 2009, Il‑Kummissjoni vs Il‑Finlandja (C‑246/08, EU:C:2009:671, punt 35).
(
14
)	Sentenzi tas‑16 ta’ Frar 2023, DGRFP Cluj (C‑519/21, EU:C:2023:106, punt 69); tas‑16 ta’ Settembru 2020, Valstybinė mokesčių inspekcija (Kuntratt ta’ attività komuni) (C‑312/19, EU:C:2020:711, punt 39); tat‑12 ta’ Ottubru 2016, Nigl (C‑340/15, EU:C:2016:764, punt 27); u tad‑29 ta’ Settembru 2015, Gmina Wrocław (C‑276/14, EU:C:2015:635, punt 28).
(
15
)	Sentenzi tat‑3 ta’ April 2025, Grzera (C‑213/24, EU:C:2025:238, punt 28); tat‑12 ta’ Ottubru 2016, Nigl (C‑340/15, EU:C:2016:764, punt 27); u tad‑29 ta’ Settembru 2015, Gmina Wrocław (C‑276/14, EU:C:2015:635, punt 34).
(
16
)	Sentenza tat‑3 ta’ April 2025, Grzera (C‑213/24, EU:C:2025:238, punt 23); tas‑16 ta’ Settembru 2020, Valstybinė mokesčių inspekcija (Kuntratt ta’ attività komuni) (C‑312/19, EU:C:2020:711, punt 41); tat‑12 ta’ Ottubru 2016, Nigl (C‑340/15, EU:C:2016:764, punt 28); u tad‑29 ta’ Settembru 2015, Gmina Wrocław (C‑276/14, EU:C:2015:635, punt 34).
(
17
)	Ara wkoll espressament: is-sentenza tat‑12 ta’ Ottubru 2016, Nigl (C‑340/15, EU:C:2016:764, punt 27); tad‑29 ta’ Settembru 2015, Gmina Wrocław (C‑276/14, EU:C:2015:635, punt 28); u tal‑21 ta’ April 2005, HE (C‑25/03, EU:C:2005:241, punt 54).
(
18
)	Il-Qorti tal-Ġustizzja tirreferi għal entità li, għalkemm nieqsa mill-personalità ġuridika, għandha l-poter li taġixxi b’mod indipendenti – ara s-sentenza tal‑21 ta’ April 2005, HE (C‑25/03, EU:C:2005:241, punt 54).
(
19
)	Sentenzi tas‑27 ta’ Marzu 2014, Le Rayon d’Or (C‑151/13, EU:C:2014:185, punt 29); tat‑3 ta’ Mejju 2012, Lebara (C‑520/10, EU:C:2012:264, punt 27); u tat‑3 ta’ Marzu 1994, Tolsma (C‑16/93, EU:C:1994:80, punt 14). Is-sentenza tad‑29 ta’ Ottubru 2009, Il‑Kummissjoni vs Il‑Finlandja (C‑246/08, EU:C:2009:671, punt 43), saħansitra tirreferi għal ftehim bejn il-partijiet dwar prezz. Madankollu, tali ftehim jista’ jiġi konkluż biss minn persuna li għandha personalità ġuridika.
(
20
)	Ara wkoll is-sentenzi tat‑8 ta’ Mejju 2019, A‑PACK CZ (C‑127/18, EU:C:2019:377, punt 22); tat‑23 ta’ Novembru 2017, Di Maura (C‑246/16, EU:C:2017:887, punt 23); tal‑21 ta’ Frar 2008, Netto Supermarkt (C‑271/06, EU:C:2008:105, punt 21); u tal‑20 ta’ Ottubru 1993, Balocchi (C‑10/92, EU:C:1993:846, punt 25); kif ukoll il-konklużjonijiet tiegħi fil-kawża Dong Yang Electronics (C‑547/18, EU:C:2019:976, punt 41).
(
21
)	Ara wkoll is-sentenzi tat‑8 ta’ Mejju 2019, A‑PACK CZ (C‑127/18, EU:C:2019:377, punt 22); tat‑23 ta’ Novembru 2017, Di Maura (C‑246/16, EU:C:2017:887, punt 23); tal‑21 ta’ Frar 2008, Netto Supermarkt (C‑271/06, EU:C:2008:105, punt 21); u tal‑20 ta’ Ottubru 1993, Balocchi (C‑10/92, EU:C:1993:846, punt 25). Ara wkoll, f’dan ir-rigward, il-konklużjonijiet tiegħi fil-kawża Di Maura (C‑246/16, EU:C:2017:440, punt 21).
(
22
)	Sentenzi tas‑16 ta’ Settembru 2020, Valstybinė mokesčių inspekcija (Kuntratt ta’ attività komuni) (C‑312/19, EU:C:2020:711, punti 45
et seq.), u tal‑21 ta’ April 2005, HE (C‑25/03, EU:C:2005:241, punt 54). Is-sentenza dwar entità relatata mal-baġit ta’ komun tieħu linja simili – ara s-sentenza tad‑29 ta’ Settembru 2015, Gmina Wrocław (C‑276/14, EU:C:2015:635, punti 36
et seq.).
(
23
)	Sentenzi tas‑16 ta’ Settembru 2020, Valstybinė mokesčių inspekcija (Kuntratt ta’ attività komuni) (C‑312/19, EU:C:2020:711, punti 40 u 41); tat‑12 ta’ Ottubru 2016, Nigl (C‑340/15, EU:C:2016:764, punt 28); u tad‑29 ta’ Settembru 2015, Gmina Wrocław (C‑276/14, EU:C:2015:635, punt 34).
(
24
)	Ara espressament is-sentenza tas‑16 ta’ Settembru 2020, Valstybinė mokesčių inspekcija (Kuntratt ta’ attività komuni) (C‑312/19, EU:C:2020:711, punt 40), ikkonfermata mis-sentenza tas‑16 ta’ Frar 2023, DGRFP Cluj (C‑519/21, EU:C:2023:106, punt 70).
(
25
)	Ara, f’dan ir-rigward, il-premessa 5 tad-Direttiva dwar il-VAT.
(
26
)	Sentenza tat‑12 ta’ Ottubru 2016, Nigl (C‑340/15, EU:C:2016:764, punt 31), il-konklużjonijiet tal-Avukat Ġenerali Szpunar fil-kawża Nigl (C‑340/15, EU:C:2016:505, punt 21) diġà xxaqleb lejn din id-direzzjoni, li skontha “[…] l-fatt biss li jkun hemm kooperazzjoni, anki kooperazzjoni mill-qrib” ma jindikax li ma tibqax persuna taxxabbli indipendenti.
(
27
)	Sentenza tat‑12 ta’ Ottubru 2016, Nigl (C‑340/15, EU:C:2016:764, punt 33).
(
28
)	Sentenza tat‑12 ta’ Ottubru 2016, Nigl (C‑340/15, EU:C:2016:764, punt 34).
(
29
)	L-Artikolu 28 tad-Direttiva dwar il-VAT huwa fformulat kif ġej: “Fejn persuna taxxabbli li taġixxi f’isimha iżda għall-benefiċċju ta’ ħaddieħor tieħu parti fi provvista ta’ servizzi, hija għandha tiġi kkunsidrata li rċeviet u pprovdiet dawk is-servizzi hija stess.”
(
30
)	Fis-sentenzi tagħha dwar is-sistema tal-unità fiskali Ġermaniża, il-Qorti tal-Ġustizzja rrikonoxxiet, ġustament, lill-Istati Membri ċertu marġni ta’ manuvra fit-trattament amministrattiv tal-hekk imsejjaħ “grupp tal-VAT”, bil-kundizzjoni li ma joħloqx riskju ta’ telf fiskali. Ara s-sentenzi tal‑1 ta’ Diċembru 2022, Finanzamt T (Servizzi interni ta’ grupp tal-VAT) (C‑269/20, EU:C:2022:944, punt 50), u tal‑1 ta’ Diċembru 2022, Norddeutsche Gesellschaft für Diakonie (C‑141/20, EU:C:2022:943, punt 57).